V: Raad vir boerdery met Dorpers
Ek begin kommersieel boer met Dorper-swartkoppe en wil weet hoeveel ooie moet ek by 'n ram sit vir teling. Op watter ouderdom kan ek die lammetjie speen van die ma, en van watter ouderdom kan die lammetjie ooi gedek word.
Deur: .03 Mei 2021 1288 keer gelees
Ek vertrou jy gaan jou Dorpers baie geniet en winsgewend boer. Op jou vraag hoeveel ooie jy vir een ram kan gee. Om optimale produksie te verkry gee ek 30 ooie per ram vir 'n tydperk van ses tot agt weke.
Ek sal voorstel dat jy jou ram laat toets vir vrugbaarheid voor jy hom by die ooie insit. Probeer ook om jou entingsprogram twee maande voor jou dekseisoen begin, af te handel. Kontak gerus jou plaaslike veearts vir leiding ten opsigte van siektes waarvoor jy in jou omgewing moet ent en raad ten opsigte van betroubare entstowwe vir daardie siektes.
Ses weke voor jou paarseisoen begin, kan jy die ram ontwurm met 'n goeie doseermiddel wat ook neuswurm insluit. Jy kan jou ooie presies dieselfde behandeling as vir die ramme gee. Om jou ooie na 'n nuwe kamp met goeie voeding te skuif of hulle te help met 'n produksie- of energielek as die veld swak is, sal beslis jou lampersentasie positief beïnvloed.
Ons speen ons ramlammers op 100 dae en ons ooilammers op 120 dae. Wanneer ons die ooi lammers op 120 dae speen, sit ons dadelik weer die ram by die ooie. Jong ooie word as 'n reël eers op 11 maande gepaar, sodat hulle volwasse is teen lamtyd en ook reeds gewissel het.